CELEX: 32022D0219
Language: lt
Date: 2022-02-11 00:00:00
Title: Komisijos įgyvendinimo sprendimas (ES) 2022/219 2022 m. vasario 11 d. kuriuo nustatomos vykdomųjų įstaigų aktų, kuriais daroma žala trečiajai šaliai ir apie kuriuos Komisijai praneša bet kuris tiesiogiai ar asmeniškai susijęs asmuo, teisėtumo patikrinimo pagal Reglamento (EB) Nr. 58/2003 22 straipsnio 1 dalį tvarkos taisyklės

2022 2 18   
               
               
                  LT
               
               
                  Europos Sąjungos oficialusis leidinys
               
               
                  L 37/46
               
            
         KOMISIJOS ĮGYVENDINIMO SPRENDIMAS (ES) 2022/219
         2022 m. vasario 11 d.
         kuriuo nustatomos vykdomųjų įstaigų aktų, kuriais daroma žala trečiajai šaliai ir apie kuriuos Komisijai praneša bet kuris tiesiogiai ar asmeniškai susijęs asmuo, teisėtumo patikrinimo pagal Reglamento (EB) Nr. 58/2003 22 straipsnio 1 dalį tvarkos taisyklės
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į Tarybos reglamentą (EB) Nr. 58/2003 (1), ypač į jo 22 straipsnio 1 dalį,
         kadangi:
         
                     (1)
                  
                  
                     pagal Reglamento (EB) Nr. 58/2003 22 straipsnio 1 dalį Komisijos gali būti paprašyta patikrinti bet kokio vykdomosios įstaigos akto, kuriuo daroma žala trečiajai šaliai, teisėtumą;
                  
               
                     (2)
                  
                  
                     išklausiusi suinteresuotosios trečiosios šalies ir atitinkamos vykdomosios įstaigos pateiktus argumentus, Komisija per du mėnesius turi priimti sprendimą;
                  
               
                     (3)
                  
                  
                     savo galutiniu sprendimu pagal Reglamento (EB) Nr. 58/2003 22 straipsnio 3 dalį Komisija arba palieka vykdomosios įstaigos aktą nepakeistą, arba nusprendžia, kad vykdomoji įstaiga turi jį pakeisti (visą arba iš dalies);
                  
               
                     (4)
                  
                  
                     pagal Reglamento (EB) Nr. 58/2003 22 straipsnio 4 dalį atitinkama vykdomoji įstaiga privalo imtis priemonių, būtinų, kad būtų laikomasi Komisijos sprendimo;
                  
               
                     (5)
                  
                  
                     remdamasi atliktu įvertinimu, Komisija gali sustabdyti ginčijamo akto įgyvendinimą arba nustatyti laikinas priemones, jeigu kyla pavojus, kad teisėtumo patikrinimą inicijuojančios šalies teisės gali būti pažeistos;
                  
               
                     (6)
                  
                  
                     remiantis sukaupta patirtimi, būtina nustatyti vykdomųjų įstaigų aktų teisėtumo patikrinimo pagal Reglamento (EB) Nr. 58/2003 22 straipsnio 1 dalį tvarkos taisykles;
                  
               
                     (7)
                  
                  
                     šios taisyklės netaikomos nei patikrinimo procedūroms, kurių Komisija imasi savo iniciatyva pagal Reglamento (EB) Nr. 58/2003 22 straipsnio 2 dalį, nei valstybių narių pagal to reglamento 22 straipsnio 1 dalį inicijuotoms procedūroms;
                  
               
                     (8)
                  
                  
                     šios taisyklės turi būti papildytos Komisijos sprendimo, kuriuo nustatomos iš ES biudžeto ir kitų šaltinių finansuojamų vykdomųjų įstaigų steigimo ir veiklos gairės, priedu,
                  
               PRIĖMĖ ŠĮ SPRENDIMĄ:
         
            1 straipsnis
            Komisijos atliekamo vykdomųjų įstaigų aktų teisėtumo patikrinimo pagal Reglamento (EB) Nr. 58/2003 22 straipsnio 1 dalį tvarkos taisyklės išdėstytos priede.
         
         
            2 straipsnis
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2022 m. vasario 11 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 11, 2003 1 16, p. 1.
      
      
         
            PRIEDAS
            Vykdomųjų įstaigų aktų, kuriais daroma žala trečiajai šaliai ir apie kuriuos Komisijai praneša bet kuris tiesiogiai ar asmeniškai susijęs asmuo, teisėtumo patikrinimo pagal Reglamento (EB) Nr. 58/2003 22 straipsnio 1 dalį tvarkos taisyklės
            
               1 straipsnis
               Dalykas
               
                  1.   Šios patikrinimo tvarkos taisyklės taikomos ieškiniams, kuriuos pagal Reglamento (EB) Nr. 58/2003 22 straipsnio 1 dalį pateikia tiesiogiai ar asmeniškai susijęs asmuo (toliau – skundo pateikėjas), prašydamas patikrinti tų patikrinimo tvarkos taisyklių 2 straipsnio 1 dalyje nurodyto akto teisėtumą (toliau – teisėtumo patikrinimo procedūra).
               
               
                  2.   Šios taisyklės netaikomos nei patikrinimo procedūroms, kurių Komisija imasi savo iniciatyva pagal Reglamento (EB) Nr. 58/2003 22 straipsnio 2 dalį, nei valstybių narių pagal to reglamento 22 straipsnio 1 dalį inicijuotoms procedūroms.
               
            
            
               2 straipsnis
               Taikymo sritis
               
                  1.   Teisėtumo patikrinimo procedūra apima toliau išvardytus vykdomosios įstaigos, kaip administracinės institucijos, aktus:
                  
                              a)
                           
                           
                              dotacijos paraiškos atmetimą;
                           
                        
                              b)
                           
                           
                              viešojo pirkimo metu pateikto pasiūlymo arba prašymo dalyvauti konkurse atmetimą;
                           
                        
                              c)
                           
                           
                              per apdovanojimo konkursą pateiktos paraiškos atmetimą;
                           
                        
                              d)
                           
                           
                              atsisakymą patvirtinti juridinį asmenį arba konkretų juridinį statusą dalyvių registre, taip pat pareiškėjų finansinio ar veiklos pajėgumo įvertinimą.
                           
                        
               
                  2.   Per teisėtumo patikrinimo procedūrą tikrinama tik:
                  
                              a)
                           
                           
                              teisinės ir procedūrinės klaidos, kaip antai vertinimo procedūros klaidos arba nepakankamas akto, kurio teisėtumas tikrinimas, motyvavimas;
                           
                        
                              b)
                           
                           
                              akivaizdžios vertinimo klaidos, kurios turi įtakos bendram akto, kurio teisėtumo tikrinimas, rezultatui;
                           
                        
                              c)
                           
                           
                              faktinės klaidos, kurios turi įtakos bendram akto, kurio teisėtumo tikrinimas, rezultatui;
                           
                        
                              d)
                           
                           
                              piktnaudžiavimas įgaliojimais.
                           
                        
               
                  3.   Teisėtumo patikrinimo procedūra neapima klausimų, dėl kurių vykdomoji įstaiga sprendžia savo nuožiūra, pavyzdžiui, pasiūlymų, paraiškų ar konkursų kokybės vertinimo.
               
            
            
               3 straipsnis
               Kompetentinga tarnyba
               Teisėtumo patikrinimo procedūros klausimu kompetentinga tarnyba yra generalinis direktoratas, atsakingas už programos ar programos dalies biudžeto perdavimą atitinkamai vykdomajai įstaigai.
            
            
               4 straipsnis
               Gavimo patvirtinimas ir registravimas
               
                  1.   Prašymo dėl teisėtumo patikrinimo gavimas patvirtinimas registruotu gavimo patvirtinimu.
               
               
                  2.   Registruojami tik išsamūs prašymai. Prašymai dėl teisėtumo patikrinimo laikomi išsamiais, jei jie atitinka visas šias sąlygas:
                  
                              a)
                           
                           
                              jie pateikti raštu;
                           
                        
                              b)
                           
                           
                              jie perduoti ginčijamame akte nurodytu administraciniu kanalu (-ais);
                           
                        
                              c)
                           
                           
                              juose nurodytas skundo pateikėjas, ginčijamas aktas ir patikrinimo būtinybę pagrindžiančios priežastys.
                           
                        
               
                  3.   Prašymą turi sudaryti ne daugiau kaip 7 000 ženklų (įskaitant tarpus, brūkšnius ir turinį).
               
               
                  4.   Jeigu prašymas yra neišsamus arba viršija šio straipsnio 3 dalyje nurodytą didžiausia ženklų skaičių, kompetentinga tarnyba paprašo skundo pateikėjo prašymą per dvi savaites papildyti arba pataisyti. Registruojama tada, kai pateikiamas išsamus prašymas.
               
               
                  5.   Jeigu skundo pateikėjas prašymo per dvi savaites nepapildo ar nepataiso, laikoma, kad prašymas atsiimtas ir byla užbaigiama.
               
            
            
               5 straipsnis
               Prašymų priimtinumas
               Prašymai dėl teisėtumo patikrinimo laikomi priimtinais, jei jie atitinka visas šias sąlygas:
               
                           a)
                        
                        
                           juos pateikė su ginčijamuoju aktu tiesiogiai ar asmeniškai susijęs fizinis arba juridinis asmuo;
                        
                     
                           b)
                        
                        
                           jie pateikti per vieną mėnesį nuo dienos, kurią skundo pateikėjas sužinojo apie ginčijamą aktą;
                        
                     
                           c)
                        
                        
                           jie susiję su aktais, kurie patenka į Reglamento (EB) Nr. 58/2003 22 straipsnio 1 dalies taikymo sritį.
                        
                     
            
               6 straipsnis
               Prašymai pateikti paaiškinimus ir papildomą informaciją
               
                  1.   Jeigu prašymas dėl teisėtumo patikrinimo yra neaiškus arba jeigu reikia papildomos informacijos, kompetentinga tarnyba paprašo skundo pateikėjo per penkias darbo dienas paaiškinti prašymą arba pateikti tokią papildomą informaciją.
               
               
                  2.   Prašymai pateikti paaiškinimus arba papildomą informaciją neturi būti pretekstas naujoms priežastims arba argumentams nurodyti, nebent jie būtų grindžiami nauja informacija ar įrodymais, kurie skundo pateikėjui tapo žinomi po to, kai jis pateikė prašymą dėl teisėtumo patikrinimo.
               
            
            
               7 straipsnis
               Vienu metu pateikti skundai
               
                  1.   Kai prašymas dėl teisėtumo patikrinimo pateikiamas vienu metu su prašymu dėl vykdomosios įstaigos vidaus administracinio patikrinimo procedūros ir abu prašymai yra susiję su tuo pačiu vykdomosios įstaigos aktu, teisėtumo patikrinimo procedūra sustabdoma iki tol, kol vykdomojoje įstaigoje bus užbaigta administracinio patikrinimo procedūra.
               
               
                  2.   Jeigu vykdant vykdomosios įstaigos administracinio patikrinimo procedūrą ginčijamas aktas patvirtinimas, teisėtumo patikrinimo procedūra vykdoma toliau, jei skundo pateikėjas per vieną mėnesį nuo dienos, kurią vykdomoji įstaiga patvirtino ginčijamą aktą, patvirtina, kad neatsiima prašymo dėl teisėtumo patikrinimo.
                  Jeigu skundo pateikėjas patvirtina prašymą, teisėtumo patikrinimo procedūra apima tiek pradinį ginčijamą aktą, tiek aktą, kurį vykdančioji įstaiga priėmė po vidaus administracinio patikrinimo procedūros.
                  Jeigu skundo pateikėjas nepatvirtina prašymo, laikoma, kad šis prašymas atsiimtas ir byla užbaigiama be papildomo pranešimo.
               
               
                  3.   Jeigu vykdant vykdomosios įstaigos vidaus administracinio patikrinimo procedūrą ginčijamas aktas nėra patvirtinimas, laikoma, kad teisėtumo patvirtinimo procedūra nebeturi ieškinio dalyko ir byla užbaigiama be papildomo pranešimo.
               
            
            
               8 straipsnis
               Sustabdymas ir laikinos priemonės
               
                  1.   Per teisėtumo patikrinimo procedūrą ginčijamo akto įgyvendinimas sustabdomas tik Komisijos sprendimu.
               
               
                  2.   Sprendimą dėl prašymų imtis laikinų priemonių ir sustabdyti ginčijamo akto įgyvendinimą Komisija priima atsižvelgdama į ginčijamo akto pobūdį, skundo pagrįstumą ir skubumą.
               
               
                  3.   Ginčijamo akto įgyvendinimas nesustabdomas arba nenurodoma imtis laikinų priemonių, jeigu skundo pateikėjo teisės yra arba gali būti apsaugotos iki sprendimo dėl teisėtumo patikrinimo priėmimo.
               
               
                  4.   Jeigu ginčijamo akto įgyvendinimas sustabdomas arba nurodoma imtis laikinų priemonių, vykdomoji įstaiga turi imtis visų būtinų priemonių tokiems sprendimams įvykdyti.
               
            
            
               9 straipsnis
               Vykdomosios įstaigos pastabos
               
                  1.   Užregistruotas prašymas dėl teisėtumo patikrinimo perduodamas vykdomajai įstaigai. Vykdomosios įstaigos prašoma pateikti savo pastabas per penkias darbo dienas.
               
               
                  2.   Jeigu reikia papildomos informacijos, vykdomosios įstaigos prašoma paaiškinti savo pastabas.
               
            
            
               10 straipsnis
               Sprendimų priėmimo terminas
               
                  1.   Komisijos sprendimas dėl teisėtumo patikrinimo skundo pateikėjui ir vykdomajai įstaigai pranešamas per du mėnesius nuo registravimo dienos, arba, jeigu skundai pateikti vienu metu, kaip nustatyta 7 straipsnyje, nuo prašymo dėl teisėtumo patikrinimo nagrinėjimo sustabdymo dienos.
               
               
                  2.   Sprendimu, pranešamu pasibaigus dviejų mėnesių terminui, pakeičiamas bet koks netiesioginis sprendimas atmesti skundą, nurodytas Reglamento (EB) Nr. 58/2003 22 straipsnio 1 dalies trečioje pastraipoje.
               
            
            
               11 straipsnis
               Vertinimo ir sprendimo priėmimo procesas
               
                  1.   Visada užtikrinamas sąžiningas, skaidrus ir nešališkas nagrinėjimas, deramai laikantis konfidencialios informacijos tvarkymo reikalavimų. Visa informacija keičiamasi raštu ir tik pateiktos informacijos paaiškinimo tikslais. Klausymai nerengiami.
               
               
                  2.   Sprendimas dėl teisėtumo patikrinimo priimamas vadovaujantis Komisijos darbo tvarkos taisyklių 12–16 straipsniais (1). Su visais sprendimu teisėtai suinteresuotais Komisijos departamentais pasikonsultuojama per oficialias tarnybų tarpusavio konsultacijas pagal pirmiau minėtų darbo tvarkos taisyklių 23 straipsnį.
               
               
                  3.   Ginčijamo akto teisėtumas įvertinamas remiantis abiejų šalių argumentais.
               
               
                  4.   Komisijos sprendimu prašymas dėl teisėtumo patikrinimo gali būti:
                  
                              a)
                           
                           
                              atmestas kaip nepriimtinas;
                           
                        
                              b)
                           
                           
                              atmestas kaip nepagrįstas dėl to, kad nėra elementų, nurodančių, kad ginčijamas aktas buvo neteisėtas;
                           
                        
                              c)
                           
                           
                              atmestas dėl to, kad nustatyta (-os) klaida (-os) neturėjo įtakos galutiniam vykdomosios įstaigos priimto sprendimo rezultatui;
                           
                        
                              d)
                           
                           
                              įvertintas kaip tinkamai pagrįstas.
                           
                        
               
                  5.   A, b ir c punktuose nurodytais atvejais ginčijamas aktas paliekamas galioti. D punkte nurodytu atveju ginčijamas aktas panaikinamas.
               
               
                  6.   Komisijos sprendimas neapima su ginčijamo akto teisėtumu susijusių klausimų, kurių skundo pateikėjas nenurodė ir kuriuos Komisija nustatė tik per teisinio patikrinimo procedūrą.
               
               
                  7.   Komisijos sprendime gali būti pateikti konkretūs nurodymai vykdomajai įstaigai dėl būtinų tolesnių priemonių.
               
            
            
               12 straipsnis
               Pranešimas ir tolesni veiksmai
               
                  1.   Komisija informuoja skundo pateikėją ir vykdomąją įstaigą apie sprendimą dėl teisėtumo patikrinimo.
               
               
                  2.   Jeigu Komisija ginčijamą aktą panaikina, vykdomoji įstaiga skubiai imasi šiam sprendimui įgyvendinti būtinų priemonių. Apie sprendimo įgyvendinimą vykdomoji įstaiga praneša kompetentingai tarnybai.
               
               
                  3.   Kompetentinga tarnyba stebi ir prireikus prižiūri įgyvendinimą vadovaudamasi sprendimu, kuriuo įstaigai suteikiami įgaliojimai.
               
            
            
               (1)  C(2000) 3614 (OL L 308, 2000 12 8, p. 26).